Čebovce

Čebovce sú obec v okrese Veľký Krtíš v Banskobystrickom kraji na Slovensku.

 Polohopis 
Obec Čebovce (maď. Csáb) je stará usadlosť na niekdajšej obchodnej ceste Balážske Ďarmoty – Zvolen. Nachádza sa na hranici Hontu a Novohradu, 10 km od slovensko-maďarských hraníc. Obec leží na juhovýchodnom úpätí Krupinskej planiny, pri vyústení doliny Čebovského potoka do Ipeľskej kotliny. Severná časť, v Krupinskej planine, má tvar vrchoviny, južná časť, uložená v Ipeľskej kotline, má charakter pahorkatiny.

 Dejiny 
Obec sa prvýkrát spomína v roku 1272, pod menom Chab. Najznámejším rodákom obce je maďarský spisovateľ, benediktínsky mních a kultúrny bádateľ Fabián Ján Szeder.
História Čeboviec je dosiaľ veľmi málo preskúmaná. Je však zrejmé, že ide o lokalitu, ktorá bola obývaná už veľmi dávno. Svedectvom toho sú o. i. aj výsledky archeologického výskumu na nedaľekej vyvýšenine, predstavujúce pamiatky z doby bronzovej. O veľmi starom osídlení hovoria terénne zahlbeniny, svedčiace o starých obydliach. Tu zrejme stála pôvodná obec, predchodkyňa Čeboviec, kým nebola prenesená do dnešnej lokality.

Pôvodná obec Györgymártonfalva, s obydliami zbitými z kolov a klád, ležala pod kopcom Zöldvár (Zelený hrad), v doline Čebovského potoka. Na kopci Györgymárton-partalja sa vraj nachádzal drevený kostol. V súčasnosti je v obci kostol z roku 1768, zasvätený Menu Panny Márie. Nižšie sa našli skrýše, vtesané do zeme – asi pivnice. V okolí sa nachádzajú prír. pamiatky Krehora a Kosihovský Kamenný vrch, prírodná rezervácia Čebovská lesostep a chránený areál Cerínsky potok.

 Obyvateľstvo 
Podľa sčítania v roku 2021 malo v obci 42,8% slovenskú, 55,4% maďarskú a 1,3% nezistenú národnosť.

Na konci roka 2006 žilo v Čebovciach 1 037 obyvateľov, zväčša maďarskej národnosti a katolíckeho vyznania. V minulosti sa obyvatelia obce zaoberali poľnohospodárstvom (hlavne vinohradníctvom), remeselníkov bolo oveľa menej. Vhodné geografické podmienky a slnečné stráne totiž predurčovali okolie Čeboviec na pestovanie hrozna a výrobu vína. Zaujímavé sú štatistické údaje z roku 1920. Vraj tu žilo až 1 308 obyvateľov, z toho 698 maďarskej a 612 slovenskej národnosti. Na porovnanie ešte údaj z roku 1980. Obec vtedy mala 989 obyvateľov, z toho až 83,8 % maďarskej národnosti.

 Kultúra a zaujímavosti 
 Pamiatky 
 Rímskokatolícky Kostol Mena Panny Márie, jednoloďová neskorobaroková stavba so segmentovým ukončením presbytéria a vežou tvoriacou súčasť jej hmoty, z roku 1768. Interiér je zaklenutý pruskými klenbami. Oltár tvorí menza a závesný obraz Madony z konca 19. storočia. Fasády kostola sú členené oknami s polkruhovými záklenkami. Veža vyrastá z priečelia vo forme rizalitu. Rizalit je členený lizénovými rámami a lemovaný nikami. Veža je členená pilastrami a ukončená korunnou rímsou s terčíkmi a barokovou helmicou s laternou.

 Prícestná socha sv. Jána Nepomuckého, barokové dielo z roku 1800. V päte podstavca je motív volúty, ukončený je profilovanou hlavicou.

 Hudba 
Už 7 rokov tu funguje Spevácky zbor Szedera Fábiána. Zbor sa zúčastnil na viacerých súťažiach na Slovensku aj v zahraničí a získal vzácne ocenenia (Kodályove Dni Galanta, Trnavské Zborové Dni, Prehliadka Cirkevných Zborov - Zvolen). Šíril dobré meno obce aj v Rumunsku a Maďarsku. Súbor viackrát vystupoval v Budapešti.

 Zaujímavosti 
Pivničná oblasť Geruša, nachádza sa tu niekoľko radov pivníc, mnohé pivnice sú už nadstavané a slúžia aj ako chatky, ale väčšina má hlavne vinársku funkciu.

Približne 10 km vzdušnou čiarou od obce Čebovce sa nachádza obec Čelovce a neďaleko je aj obec Čekovce, čo často vedie k omylom, hlavne s poštou.

 Šport 
Nachádza sa tu futbalový klub TJ Vinohrad ČEBOVCE. Každoročne sa tu konajú letné futbalové turnaje, v roku 2006 sa prvýkrát zohralo priateľské stretnutie žien proti dievčatám. Darí sa aj šachistom, šach má v Čebovciach dlhú tradíciu. 

 Osobnosti obce 
 Rodáci 
 Fábián Szeder (* 1784 – † 1859), benediktín, spisovateľ, bádateľ palóckej kultúry

 Referencie 

 Iné projekty 

 Externé odkazy 
 Oficiálna stránka obce
 Najkrajší kraj– turistické atrakcie v obci


Kategória:Obce okresu Veľký Krtíš